[Foto’s] Betogers maak amok in Pta-woonbuurtBremerstraat wat versper is. Foto: Facebook ŉ Groep ontstoke inwoners van die Gomora-informele nedersetting het Woensdagoggend die strate in die weste van Pretoria ingevaar om glo oor dienslewering te betoog. Kapt. Augistinah Selepe, polisiewoordvoerder, het bevestig dat die inwoners van die nedersetting naby die Daspoorttonnel bymekaar kom. “Bremerstraat tussen Van der Hoffstraat en die Daspoort-tonnel is versper en geblokkeer met brandende bande, vullisdromme wat aan die brand gesteek is en klippe,” het Selepe gesê. Sy het gesê daar is sowat 250 betogers in dié betrokke gebied. “Die betogers beweer die Tshwane-metro het vir hulle ŉ skool, HOP-huise, ŉ rioolstelsel en lopende water belowe. Die betogers eis dat die burgemeester hulle kom toespreek om te verduidelik waarom die metro versuim het om dit te lewer.” Sover is daar nog geen beserings of beskadiging aan eiendom aangemeld nie. Die metropolisie het bevestig dat gerugte dat ŉ laerskool se skoolsaal aan die brand gesteek is, onwaar is. Leerders van verskeie skole en kleuterskole in die omgewing is egter huis toe gestuur vir veiligheidsredes. Die Tshwane-metropolisie, plaaslike polisie en openbare orde-polisie is op die toneel. Die Tshwane-metropolisie het motoriste gewaarsku dat Van der Hoff- en Bremerstraat, asook die Daspoorttonnel, vir verkeer gesluit is. Die Bremerstraat-afrit op die Mabopane-snelweg is ook gesluit. Motoriste moet van alternatiewe roetes gebruik maak. Intussen het ŉ groep betogers, vermoedelik onder die vaandel van die #OutsourcingMustFall-beweging, strate om Unisa se kampus in Muckleneuk met rommel, klippe en bande versper. In ons woongebiede – Dankie Vader dat ons U beskerming oor elkeen verklaar Posted by Fanie Coetzer on Tuesday, March 8, 2016